भारत सरकार

जल संसाधन मंत्रालय

राज्‍य सभा

अतारांकित प्रश्‍न संख्‍या 1207

जिसका उत्‍तर 16 दिसम्‍बर, 2013 को दिया जाना है ।

**.....**

**जल कुंडी परियोजना**

**1207. श्री आलोक तिवारी :**

**श्री अरविन्‍द कुमार सिंह**

क्‍या **जल संसाधन मंत्री** यह बताने की कृपा करेंगे कि :

1. क्‍या सरकार ने नेपाल और भारत में बह रही नदियों के जल संसाधनों का दोहन करने के लिए ‘जल कुंडी परियोजना’ आरम्‍भ करने के लिए नेपाल सरकार के साथ इस मुद्दे को उठाया है;
2. यदि हां, तो तत्‍संबंधी ब्‍यौरा क्‍या है; और
3. इस परियोजना की वर्तमान स्‍थिति क्‍या है ?

**उत्‍तर**

**जल संसाधन मंत्री (श्री हरीश रावत)**

(क) से (ग) नेपाल सरकार के अनुमोदन से, जल कुण्‍डी बांध परियोजना का सर्वेक्षण कार्य 1955 में शुरू किया गया था । सर्वेक्षण स्‍तर के आगे इस परियोजना की प्रगति नही हुई, क्‍योंकि इसकी लागत तथा लाभ का अनुपात अनुकूल नहीं था ।

तथापि, भारत सरकार नेपाल की ओर से आने वाली नदियों पर नेपाल में भंडारण परियोजनाओं के लिए नेपाल के साथ लगातार बातचीत कर रही है । परियोजनाएं नामत: पंचेश्‍वर बहु-उद्देश्‍यीय परियोजना, सप्‍तकोसी उच्‍च बांध बहु-उद्देश्‍यीय परियोजना, सनकोसी भण्‍डारण सह डायवर्जन परियोजना, कमला बांध परियोजना और बागमती परियोजना की पहचान की गई, जो अवधारणा स्‍तर पर हैं । इसके अलावा, नेपाल की नदियों के अतिरिक्‍त जल को जल की कमी वाले क्षेत्रों में पहुंचाने के लिए उनके पांच अन्‍तर-सम्‍पर्कों की भी पहचान की गई है ।

\*\*\*\*\*